정조 4년
庚子正月初十日辰時。上御宣政殿。常參入侍時。行都承旨兪彦鎬。左承旨李亨逵。右承旨金文淳。左副承旨朴祐源。右副承旨李在學。同副承旨金尙集。假注書李錫夏趙興鎭。記注官權應奎。記事官金載瓚。以次進伏訖。大臣以下行禮畢。上殿。諸臣以次就位。領議政金尙喆等進前曰。聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。何如。上曰。一樣矣。上曰。大司憲牌去來催促。尙喆曰。今於新年後。旣行朝參。又行常參。臣等區區之祝。惟願聖體康健。宗國太平矣。先大王五十年苦心。惟是革去朋比。咸囿平蕩。而今殿下至誠繼述。屛逐權奸。朝著淸明。使滿廷臣僚。皆歸於殿下陶甄之中。孰敢不欽仰聖德。會于有極哉。上曰。予所恃者。專在於卿等之同心協力。以補予不逮也。上曰。大司憲何不入來乎。雖家在城外。似已入來。而尙無消息。連爲催促。文淳曰。連爲申飭。而姑無牌去來矣。上曰。何時殿座。而如是遲滯。今日紀綱。可謂掃如。旣無情勢。雖呈疏。絶勿捧入。卽使入來。先入侍後謝恩事。分付。尙喆曰。此平安兵使金尙玉。黃海兵使具以謙狀啓也。春操擧行。稟旨分付事。爲請矣。昨年兩西秋操。旣已設行。當此春耕方張之時。民弊不可不念。竝姑停止之意。分付。何如。上曰。依爲之。出擧條尙喆曰。此洪忠兵使申大謙狀啓也。今春習操與各營將巡點擧行等事。令廟堂稟處爲請矣。爲慮荐饑餘民事。嶺南春操與城營將巡點。旣命停止。官門聚點。使之依例擧行。今於湖西。不可異同。何以爲之乎。上曰。停止。可也。出擧條尙喆曰。此江華留守李性源狀啓也。以爲鎭撫軍兵及外四營。今春合操。依例設行。而統禦營所管畿海兩道舟師。依定式。合設於臣營前洋事。請令廟堂稟旨。分付矣。統禦營水操。旣已設行於昨秋。鎭撫營合操。諸道皆令停操。此亦竝令姑停。何如。上曰。依爲之。出擧條尙喆曰。此守禦使金鍾秀狀啓也。以爲本廳屬三營束伍及左右部牙兵今春合操。何以爲之事。請令廟堂稟旨。分付矣。以其妨農之故。諸道春操。皆令停止。此亦一體停止。何如。上曰。依爲之。出擧條尙喆曰。此摠戎使李柱國狀啓也。以爲坡州長湍今春輪操。何以爲之事。請令廟堂稟旨。分付矣。以其妨農之故。諸道春操。皆令停止。此亦一體停止。何如。上曰。依爲之。出擧條尙喆曰。諸道分糶勸農。政當其時。不可許久曠官。未下直守令。不多日內催促下送。何如。上曰。依爲之。出擧條上命書榻敎曰。諸道未下直守令。不多日內辭朝。尙喆曰。北關一路。異於他道。而凡百擧行。不可責之於假都事。新道臣。不多日內。催促下送。何如。上曰。依爲之。出擧條命書榻敎曰。咸鏡監司。不多日內。催促辭朝。刑曹判書蔡濟恭曰。京畿道臣鄭好仁。以坡州曺允文殺獄原犯之難以覈出。依續典論啓下臣曹矣。大抵一人致死。三人自當原犯。其勢畢竟至於竝命而後已。則實非法意。而臣曹執法之地也。以其有矜惻之端。遽傳惟輕之典。有關後弊。故纔以更令道臣嚴訊覈出覆奏。而若其獄情。則自上一番詢問大臣而處之。恐合於愼庶獄之義。故敢此仰達矣。上曰。大臣見畿伯狀啓乎。尙喆曰。臣未及見之。不知本事矣。上曰。大臣取覽狀啓後。待後日次對。稟處。可也。出擧條戶曹判書金華鎭曰。歲首所下綸音十行辭敎。藹然惻怛。各道道臣。固當盡心奉行。而蓋勸農之道。必有實政。然後可責實效。惟彼窮民。豈不欲力於耕作。而只緣無糧無牛。耕播未免有愆期之歎。守令若能審察此弊。分給糧資。勸借農牛。夫里相助。無失其實。方可有效。卽令道臣。申飭守令。使各致力於給糧借牛之政。爲愓念擧行之地爲宜。以此出擧條。分付諸道。何如。上曰。所陳誠好。依爲之。出擧條大司憲李義翊。行大司諫李命植。持平朴天行。校理李儒慶。副校理嚴思晩。正言李亮載。副修撰柳孟養進前。上曰。前啓只擧端。宜矣。義翊等曰。請喬桐府黜置罪人鄭致達妻。夬正王法。以洩神人之憤。上曰。不允。義翊等曰。請還寢遠竄罪人韓翼謩金吾草記勿施之命。仍施遠竄之典。上曰。不允。義翊等曰。請放歸田里罪人金相福。亟令王府。拿鞫嚴問。快正王法。上曰。不允。義翊等曰。請黑山島圍籬罪人龜柱。亟加嚴鞫。夬正王法。上曰。不允。義翊命植天行亮載等曰。請濟州牧移配罪人敬彬。亟令王府。更爲設鞫得情。上曰。不允。義翊等曰。請彦衡養遂獻遂。竝令王府。設鞫嚴問。上曰。不允。義翊等曰。請還寢會遂絶島定配之命。仍令王府。嚴鞫得情。上曰。不允。義翊等曰。。請還寢李觀源定配之命。更令王府。設鞫得情。上曰。不允。義翊等曰。請遲晩後物故罪人啓能。亟施孥籍之典。上曰。不允。義翊等曰。請令王府。一依古典。趾賊等凶緟之年未滿者。待其稍長。卽施邦刑。俾絶凶逆易種養禍之患。上曰。不允。義翊等曰。請物故罪人志恒之支屬應坐者。絶島散配。上曰。不允。義翊天行曰。請大靜縣爲奴罪人金壽賢。依律處斷。上曰。不允。義翊等曰。請興海縣爲奴罪人河翼龍。南海縣爲奴罪人金重得。亟令王府。設鞫得情。快正王法。上曰。不允。義翊等曰。請梁山郡定配罪人錫達。依律處斷。上曰。不允。義翊等曰。請削黜罪人金漢耆。亟施竄配之典。上曰。不允。義翊等曰。請海南縣定配罪人金載順。亟令王府。設鞫嚴問。上曰。不允。義翊等曰。請三水府定配罪人洪達洙。亟令王府。更加嚴鞫。依律處斷。上曰。不允。義翊等曰。請大靜縣定配罪人聖中。亟令王府。設鞫嚴問。期於得情。夬正王法。上曰。不允。義翊等曰。請削版罪人有臣宗甲義駿。竝令王府。設鞫嚴問。依律處斷。上曰。不允。義翊等曰。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。上曰。不允。義翊等曰。請楸子島定配罪人趙嵎。亟寢酌處之命。仍令王府。設鞫得情。夬正王法。上曰。不允。義翊等曰。請薪智島荐棘罪人瑩中。設鞫嚴問。夬施當律。上曰。不允。義翊等曰。請濟州牧定配罪人後樂。亟令王府。更加嚴鞫。期於得情。上曰。不允。義翊等曰。請慶源府定配罪人鳴遠。依律處斷。上曰。不允。義翊等曰。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。上曰。不允。義翊等曰。請逆輅妻。爲先絶島定配。上曰。不允。義翊等曰。請李璟韓後良金默行兪纘柱金奎五。竝令王府。設鞫嚴問。究覈得情。上曰。不允。義翊等曰。請江界府殺獄罪人居士式連。亟收減死之命。依律處斷。上曰。不允。義翊等曰。請判府事徐命膺。絶島安置。上曰。不允。上曰。昨日處分傳敎。卿其不聞而不知乎。義翊曰。傳敎之出。何敢不見乎。上曰。丙申以前。凶逆之情節。未及綻露。則孰不相知相親。而丙申以後。凶逆判斷。若以丙申前與諸賊相親者。一竝勒歸之逆黨則朝廷豈有完人耶。徐命膺之與啓能。鄰居相親。卽是丙申以前事。而當能賊遭彈赴配之日。逆情未盡發露。則徐命膺之子。以前日師生之情。送別而助行者。有何大悖於義。而惟彼普行。乃於年久事往之後。欲售網打之計。構虛捏無。直驅之逆。其心所在。已極巧惡。且前領相。卽明義錄主人也。其兄之遭罹罔極。而其弟陳疏略辨。人理當然。以此把作前領相之一罪案。安有如許人心如許國體。予不欲索言。而都憲自思門內。則必有異於他人者。況有再昨處分。則佯若不知。與普行同歸一套者。誠莫曉其意也。予之此言。非爲徐命膺地也。亦非欲勒使停啓也。實欲使都憲。知義理之所在矣。大抵中人以下。皆有患得患失之心。擧世皆然。何獨深責於卿。義理皎然處。惟當深思爲之。而予之如是指示者。豈無意也。義翊曰。臣倉猝入侍。停連與否。未及與僚臺相議。故姑爲連啓。而今奉聖敎。不勝惶恐矣。仍以避嫌啓曰。臣言議巽軟。本不合於淸朝耳目之任。而特敎屢降。分義惶悚。倉猝登筵。事未商量。傳啓之際。致勤聖敎。臣何可一刻晏然於臺次乎。請命遞斥臣職。上曰。勿辭。亦勿退待。天行曰。臣言議巽軟。本不合於淸朝耳目之任。而今日傳啓。未及與長官相議。倉猝隨參。而長官至有引避之擧。則臣何敢獨自異同。晏然臺次乎。請命遞斥臣職。上曰。勿辭。亦勿退待。天行曰。李普行之追論徐命膺於年久之後者。已極痛駭。而大臣之疏。只出於爲兄伸辨。則乃人情之當然。而李義弼。忽地侵斥。使不得安於朝。此而尋常處之。則朝著無可靖之日矣。請前副提學李義弼。亟施刊削之典。上曰。不允。命植亮載等曰。請大靜縣爲奴罪人金壽賢。更令王府。設鞫嚴問。依律處斷。上曰。不允。命植等曰。請爲奴罪人河翼龍金重得。亟命王府。設鞫得情。夬正王法。上曰。不允。命植等曰。請海南縣定配罪人李弘濟。亟令王府。設鞫嚴問。上曰。不允。命植等曰。請海南縣竄配罪人金載順。亟令王府。設鞫嚴問。上曰。不允。命植等曰。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。上曰。不允。命植等曰。請海美縣定配罪人申光復。更令王府。嚴鞫得情。上曰。不允。命植等曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。上曰。不允。命植等曰。請定配罪人具翼遠。亟寢酌處之命。仍令王府。嚴鞫得情。快施當律。上曰。不允。命植等曰。請減死安置罪人大燮。亟寢酌處之命。仍令王府。設鞫得情。快正王法。上曰。不允。命植等曰。請減死罪人弼海。亟寢酌處之命。仍令王府。設鞫得情。快正王法。上曰。不允。命植等曰。請遠竄罪人安兼濟李宅鎭。亟命王府。竝加嚴鞫。期於得情。依律處斷。上曰。不允。命植等曰。請恒善支屬。亟命散配。日謙兄弟。竝投絶島。以嚴隄防。上曰。不允。命植等曰。請荐棘罪人瑩中。亟令王府。設鞫嚴問。快施當律。上曰。不允。命植等曰。請亟收放逐罪人鄭遠達。珍島郡定配罪人閔百奮放釋之命。上曰。不允。命植等曰。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。上曰。不允。命植等曰。請河東府減死定配罪人昌鼎。依律處斷。上曰。不允。命植等曰。請濟州牧減死定配罪人範聖。依律處斷。上曰。不允。命植等曰。請㓒原縣定配罪人志遜。更令王府。設鞫嚴問。期於得情。上曰。不允。命植等曰。請減死定配罪人德秀。亟令王府。更加嚴鞫。快正王法。上曰。不允。命植等曰。請削黜罪人鄭履煥。絶島安置。上曰。不允。命植等曰。請淸川君金鍾正。亟命刊去爵秩。姑先放逐田里。上曰。不允。命植等曰。請平海郡殺獄罪人黃師憲。亟收減死之命。更加嚴訊。期於得情。以重償命之典。上曰。不允。命植等曰。請定配罪人權翊。亟令王府。更加刑訊。依律處斷。上曰。不允。命植等曰。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。上曰。不允。命植等曰。請順海。亟令王府。刻期發捕。嚴鞫得情。上曰。不允。命植等曰。請李璟金默行兪纘柱韓後良金奎五等。亟令王府。嚴鞫得情。快伸王章。上曰。不允。命植等曰。請申大年。亟施屛裔之典。上曰。不允。命植等曰。請定配罪人元榦。亟寢酌處之命。更令王府。嚴鞫得情。依律處斷。上曰。不允。命植等曰。請亟寢鎭寬大春酌處之命。更加嚴鞫得情。上曰。不允。命植等曰。請鄭致達妻使喚奴婢。竝令該府。一一査出。遠地散配。上曰。不允。命植等曰。請前府使任聖周。亟施邊遠定配之典。上曰。不允。命植等曰。請逆賊尙魯。亟施孥戮之典。上曰。不允。命植曰。臣之情勢。豈可冒進哉。曾叨是職。首發黃昇源按律之啓。劻勷顚錯。心口相違。欺君負國。無面可顯。自是以後。杜門自廢。不復有當世之念矣。迺於我聖上嗣服之初。首蒙收錄之恩。位躋宰列。歷遍華膴。區區微忱。惶恐感激。凡於官職之來。不煩辭遜。無不承膺。蓋其身非己有。廉愧一節。有不暇顧也。至於言責之任。與他自別。而臣若昧然冒當。則朝廷之不尊。臺閣之不重。職由於臣。故再違嚴命。三牌之下。亦未敢爲出脚之計矣。伏聞寒殿臨御。促令入肅。分義所在。拚棄道理。忙忙趨進。而執簡登筵。是豈忍復爲。前啓陳達。自覺羞赧之甚。以此情地。決不可一刻仍冒於職次。請命遞斥臣職。上曰。勿辭。亦勿退待。儒慶孟養曰。經界定。然後國賦均民業定。而各道田政之紊亂久矣。蓋成川覆沙。山野陳墾。古今不同。故吏緣爲奸。虛實相蒙。司農之每年耗縮。蔀屋之白地徵納。莫不由此。不可不一番改量。而此係國家之大政。行之無弊。亦未可必。令各道道臣。擇其道內之習於田政者數三人。及其收獲先試之。待其善成。移行他邑。則庶見其效。下詢廟堂處之。何如。上曰。依爲之。儒慶孟養曰。我朝規模。專尙文治。而其本也文質俱著。及其弊生。至於文具勝而實政寡。內而百執事。外而方伯守宰。只以期會簿書。幸免罪過爲務。不以實心實政。擔當國事。故聖上獨勞於上。而群下不能殫誠對揚。聖上傒志之治。尙爾漠然矣。矯救之道。不過祛文反實。惟殿下。以實之一字。恒存于聖心。躬行而導率之。是臣等區區之望也。上曰。當留意矣。尙喆曰。殿下今日所敎。無非出於至誠苦心。在廷諸臣。苟不能感戴恩敎。同歸大化。則是豈臣分耶。殿下雖以朝著之無人。每煩聖慮。而誠能陶甄而率育之。使大小群工。得被培養之效。則孰非可用之人才乎。上曰。卿言。是矣。彦鎬曰。吏批政望中。司諫院正言望。落漏一字不察。宜警當該政官。推考。何如。上曰。依爲之。出擧條文淳曰。三司坐次方席。不爲待令。事極駭然。排設房司鑰。推考。何如。上曰。依爲之。出擧條命退。諸臣以次退出。